CELEX: 32019R0401
Language: bg
Date: 2018-12-19 00:00:00
Title: Делегиран регламент (ЕС) 2019/401 на Комисията от 19 декември 2018 година за изменение на Регламент (ЕС) № 389/2013 за създаване на регистър на ЕС (Текст от значение за ЕИП.)

14.3.2019   
               
               
                  BG
               
               
                  Официален вестник на Европейския съюз
               
               
                  L 72/4
               
            
         ДЕЛЕГИРАН РЕГЛАМЕНТ (ЕС) 2019/401 НА КОМИСИЯТА
         от 19 декември 2018 година
         за изменение на Регламент (ЕС) № 389/2013 за създаване на регистър на ЕС
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         Като взе предвид Директива 2003/87/ЕО на Европейския Парламент и на Съвета от 13 октомври 2003 година за установяване на система за търговия с квоти за емисии на парникови газове в рамките на Съюза и за изменение на Директива 96/61/ЕО на Съвета (1), и по-специално член 19, параграф 3 от нея,
         като има предвид, че:
         
                     (1)
                  
                  
                     Системата от регистри осигурява точното отчитане на трансакциите в рамките на Системата за търговия с емисии на ЕС (СТЕ на ЕС), създадена с Директива 2003/87/ЕО, Протокола от Киото и Решение № 406/2009/ЕО на Европейския парламент и на Съвета.
                  
               
                     (2)
                  
                  
                     Когато е необходимо и за времето, за което е необходимо с оглед да се защити екологосъобразността на СТЕ на ЕС, на операторите във въздухоплаването и на другите оператори от СТЕ на ЕС се забранява да използват квоти, издадени от държава членка, която е уведомила Европейския съвет за намерението си да се оттегли от Съюза в съответствие с член 50 от Договора за Европейския съюз (ДЕС). В светлината на преговорите в съответствие с член 50 от ДФЕС и в съответствие с член 12, параграф 3, буква а) от Директива 2003/87/ЕО, Комисията следва да извършва периодична оценка дали се разрешава използването на квоти от държава членка, по отношение на която съществуват задължения, чието действие спрямо операторите на въздухоплавателни средства и другите оператори ще бъде погасено, по-специално в случаите, когато правото на ЕС все още не е престанало да се прилага в съответната държава членка или когато са налице задоволителни гаранции че връщането на разпределени квоти ще се извърши по обвързан с правоприлагане начин преди договорите да престанат да се прилагат.
                  
               
                     (3)
                  
                  
                     В проекта на споразумение за оттегляне на Обединено кралство Великобритания и Северна Ирландия от Европейския съюз и Европейската общност за атомна енергия („Споразумението за оттегляне“), договорен на равнище преговарящи на 14 ноември 2018 г., се определя преходен период и се предоставят гаранции за спазване от страна на операторите от Обединеното кралство на техните задължения съгласно Директива 2003/87/ЕО по отношение на техните емисии за 2019 г. и 2020 г. В случай че Споразумението за оттегляне влезе в сила, вече няма да е необходимо да се прилагат ограничения за използването на квоти, издадени от такава държава членка през въпросните години.
                  
               
                     (4)
                  
                  
                     Следователно считано от деня след деня, в който и двете страни депозират своите документи за ратификация при Генералния секретар на Съвета, разпределените квоти не следва повече да бъдат идентифицирани с код на държавата.
                  
               
                     (5)
                  
                  
                     За да се осигури ефективността на настоящия регламент, към момента на неговото влизане в сила следва да бъдат въведени подходящи технически мерки,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В член 41, параграф 4 от Регламент (ЕС) № 389/2013 се добавя следният текст:
            
               
                  „4.   Считано от деня след деня, в който са депозирани и двата документа за ратификация на Споразумението за оттегляне, квотите, създадени за 2019 г. и 2020 г., не подлежат на идентифициране с код на държавата, ако съответствието с изискванията на Директива 2003/87/ЕО по отношение на емисиите през въпросните години се изисква съгласно споразумение, уреждащо оттеглянето на съответната държава членка от Европейския съюз.“
               
            
         
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 19 декември 2018 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 275, 25.10.2003 г., стр. 32.